CELEX: 62020TN0295
Language: lv
Date: 2020-05-21 00:00:00
Title: Lieta T-295/20: Prasība, kas celta 2020. gada 21. maijā – Aquind u.c./Komisija

27.7.2020   
            
            
               LV
            
            
               Eiropas Savienības Oficiālais Vēstnesis
            
            
               C 247/28
            
         
      Prasība, kas celta 2020. gada 21. maijā – Aquind u.c./Komisija
      (Lieta T-295/20)
      (2020/C 247/38)
      Tiesvedības valoda – angļu
      
         Lietas dalībnieki
      
      
         Prasītājas: Aquind Ltd (Wallsend, Apvienotā Karaliste), Aquind SAS (Rouen, Francija), Aquind Energy (Luksemburga, Luksemburga) (pārstāvji: S. Goldberg, Solicitor, E. White, advokāts, C. Davis un J. Bille, Solicitors)
      
         Atbildētāja: Eiropas Komisija
      
         Prasījumi
      
      Prasītājas lūdz Vispārējo tiesu:
      
                  —
               
               
                  atcelt pārsūdzēto aktu, proti, deleģēto regulu, ciktāl ar to starpsavienojums “AQUIND” ir svītrots no Savienības projektu saraksta;
               
            
                  —
               
               
                  pakārtoti – atcelt deleģēto regulu kopumā un
               
            
                  —
               
               
                  piespriest Eiropas Komisijai atlīdzināt prasītāju tiesāšanās izdevumus saistībā ar šo tiesvedību.
               
            
         Pamati un galvenie argumenti
      
      Savā prasības pieteikumā prasītājas lūdz Vispārējo tiesu atcelt Komisijas Deleģēto regulu (ES) 2020/389 (2019. gada 31. oktobris), ar ko attiecībā uz Savienības kopīgu interešu projektu sarakstu groza Eiropas Parlamenta un Padomes Regulu (ES) Nr. 347/2013 (1).
      Prasības pamatošanai prasītājas izvirza septiņus pamatus.
      
                  1.
               
               
                  Ar pirmo pamatu tiek apgalvots, ka nav norādīts pamatojums, ar kādu starpsavienojums “AQUIND” tika svītrots no Savienības saraksta.
                  
                              —
                           
                           
                              Pieņemot šo deleģēto regulu, neesot izpildīts pienākums norādīt pamatojumu, jo tajā nav sniegts pamatojums – vai atsauce uz tā izklāstu citviet, – ar kādu starpsavienojums “AQUIND” tika svītrots no Savienības saraksta, un šīs svītrošanas iemesli neesot darīti zināmi arī prasītājām.
                           
                        
            
                  2.
               
               
                  Ar otro pamatu tiek apgalvots, ka nav izpildītas Regulā (ES) Nr. 347/2013 (2) (turpmāk tekstā – “TEN-E regula”) un it īpaši tās 5. panta 8. punktā izklāstītās procesuālās un materiāltiesiskās prasības.
                  
                              —
                           
                           
                              Kopīgu interešu projektu saraksta izveide šīs deleģētās regulas vajadzībām neatbilstot TEN-E regulā noteiktajām prasībām.
                           
                        
            
                  3.
               
               
                  Ar trešo pamatu tiek apgalvots, ka ir pārkāpts Enerģētikas hartas nolīguma 10. panta 1. punkts.
                  
                              —
                           
                           
                              Līdz ar starpsavienojuma “AQUIND” svītrošanu no Savienības saraksta bez jebkādas norādes par šādas svītrošanas iemesliem neesot izpildīti Enerģētikas hartas nolīguma 10. panta 1. punktā noteiktie pienākumi – izveidot stabilus, taisnīgus un skaidrus apstākļus un nodrošināt godīgu un taisnīgu attieksmi pret ieguldījumiem.
                           
                        
            
                  4.
               
               
                  Ar ceturto pamatu tiek apgalvots, ka nav ievērots Eiropas Savienības Pamattiesību hartas 41. pantā nostiprinātais princips – tiesības uz labu pārvaldību.
                  
                              —
                           
                           
                              Starpsavienojuma “AQUIND” svītrošana no Savienības saraksta esot veikta neobjektīvi un pirms deleģētās regulas pieņemšanas prasītājām neesot tikusi dota iespēja tikt uzklausītām, un tādējādi esot pārkāpts Pamattiesību hartas 41. pants.
                           
                        
            
                  5.
               
               
                  Ar piekto pamatu tiek apgalvots, ka nav ievērots Savienības tiesībās nostiprinātais vienlīdzīgas attieksmes princips.
                  
                              —
                           
                           
                              Pretēji Savienības tiesībās nostiprinātajam vienlīdzīgas attieksmes principam attieksme pret starpsavienojumu “AQUIND” esot bijusi atšķirīga un netaisnīga – salīdzinājumā ar līdzīgiem ierosinātiem kopīgu interešu projektiem (KIP) – un šai nevienlīdzīgajai attieksmei trūkstot jebkāda objektīva attaisnojuma.
                           
                        
            
                  6.
               
               
                  Ar sesto pamatu tiek apgalvots, ka nav ievērots Savienības tiesībās nostiprinātais samērīguma princips.
                  
                              —
                           
                           
                              Tā kā starpsavienojums “AQUIND” ir KIP, kas atrodas izstrādes stadijā, tā svītrošana no Savienības saraksta, iepriekš neveicot detalizētu salīdzināšanu ar līdzīgiem projektiem un nedodot prasītājām iespēju novērst problēmas, esot uzskatāma par nesamērīgu.
                           
                        
            
                  7.
               
               
                  Ar septīto pamatu tiek apgalvots, ka nav ievēroti Savienības tiesībās nostiprinātie tiesiskās noteiktības un tiesiskās paļāvības principi.
                  
                              —
                           
                           
                              Pārsūdzētais akts aizskarot prasītāju tiesisko paļāvību uz starpsavienojuma tupinātu iekļaušanu Savienības KIP sarakstā un uz to, ka šā Savienības saraksta sagatavošana notiek atbilstoši TEN-E regulā izvirzītajiem mērķiem un izklāstītajām saistībām un citām piemērojamajām juridiskajām prasībām.
                           
                        
            
         (1)  OV 2020, L 74, 1. lpp.
      
      
         (2)  Eiropas Parlamenta un Padomes Regula (ES) Nr. 347/2013 (2013. gada 17. aprīlis), ar ko nosaka Eiropas energoinfrastruktūras pamatnostādnes un atceļ Lēmumu Nr. 1364/2006/EK, groza Regulu (EK) Nr. 713/2009, Regulu (EK) Nr. 714/2009 un Regulu (EK) Nr. 715/2009 (OV 2013, L 115, 39. lpp.).